வலிமார்கள் என்பவர்கள் இறை நம்பிக்கையிலும் பக்தியிலும் தீர்க்கமானவர்களாகத் திகழ்ந்து திருக்குரானையும் ஹதீஸையும் மிகத்துருவித் துருவி ஆராய்ந்து அந்த நெறியிலிருந்து பிறழாது தங்கள் வாழ்வை அமைத்துக்கொண்டவர்கள். அவுலியாக்கள் என்று சொல்லப்படும் ஒவ்வொரு வலிமார்களும் இஸ்லாத்தை பரப்புவதற்காகவே பல இடங்களுக்கும் இடம் பெயர்ந்து பலவிதமான கராமத்துகளை (அற்புதங்கள் ) நிகழ்த்துகின்றனர்.. இந்த ஆற்றல் இறைவனால் அவர்களுக்கு அளிக்கப்படுகிறது. மேலும் இந்த அற்புதங்களை வெளிப்படுத்தும் சக்தியை அவர்கள் அவசியம் நேர்ந்தாலன்றி வெளிப்படுத்துவதில்லை. வல்ல இறைவனின் பெருமாண்புகளையும் , மார்க்கத்தின் உன்னதத்தையும், உயர்வையும் மற்றவர்களுக்கு மெய்ப்பித்துக் காட்டும் விதத்திலேயே பல வலிமார்கள் அற்புதம் எனும் கராமத்துகளை நிகழ்த்தியிருக்கிறார்கள். அந்த வழியில் இஸ்லாத்தைப் பரப்ப வந்த சூஃபி ஞானியான இறை நேசர் மலங்குசா ஒலியுல்லா இந்தப்பகுதியில் தங்கியிருந்தபோது கராமத்துகள் என்று சொல்லப்படும் சில அற்புதங்களை நிகழ்த்தியிருக்கிறார். மக்களின் துன்பங்களை, பிணிகளை போக்கும் விதமாக மக்களுக்கு உதவும் விதமான இந்த அற்புதங்கள் மக்களைப் பெரிதும் கவர்ந்தது மட்டுமல்ல இஸ்லாத்தின் பக்கம் அவர்களை ஈர்த்தும் இருக்கிறது. இப்படியாக அவர் இங்கேயே கடைசி வரை தங்கி வாழ்ந்து வந்ததால் இந்தப்பகுதியிலேயே அடக்கம் செய்யப்பட்டு பின்னர் தர்ஹா கட்டப்பட்டு அவுலியாவாக கொண்டாடப்பட்டு வருகிறார். தர்ஹா கட்டப்பட்ட நாளிலிருந்தே பெரும் எண்ணிக்கையில் மக்கள் நேரில் வந்து தரிசித்துச் சென்றிருக்கின்றனர் . இன மத பேதமின்றி நாள் முழுக்க தர்ஹா தரிசனத்திற்கு பல இடங்களிலிருந்தும் மக்கள் இப்போதும் வந்து கொண்டேருப்பது தர்ஹாவின் மகிமைக்கு சான்று. நோய்பிணிகளால் பாதிக்கப்பட்டோரும், நியாயம் கிடைக்காமல் மனம் உடைந்தோரும், மன நலம் பாதிக்கப்பட்டோரும் மலங்குஷா அவுலியா தர்ஹாவுக்கு வந்து ஜியாரத் செய்து நேர்ச்சை செய்து கொண்டால் அது மலங்குஷா அவுலியாவின் ஆசியினால் இறைவனின் புறத்தில் ஏற்றுக்கொள்ளப்பட்டு நிறைவேற்றப்படும் என்பது இங்கு வரும் மக்களின் நம்பிக்கையாக இருக்கிறது .